Fl-okkażjoni ta’ Jum l-Ambjent, il-Ministru tal-Ambjent Leo Brincat ħass li hu ħafna iktar interessanti jekk jisma’ hu l-proposti tal-ġenerazzjoni futura għall-ambjent. It-tfal kienu ħerqana ħafna biex jagħtu l-ideat tagħhom dwar kieku kellhom ikunu huma Ministru tal-Ambjent u jitkellmu fuq il-ħidma tagħhom fid-dar u fl-iskola biex jibżgħu għall-ambjent. Ma’ tvm.com.m t Francesco Borg qalilna li kieku kien ministru jappella biex ma narmux affarijiet fil-baħar u jekk imorru l-baħar jieħdu borża u jarmu l-affarijiet fiha. Graziella Cachia qaltilna biex ma nħammġux il-baħar waqt li Martha Spiteri Bianchi tappella biex ma naqtgħux il-fjuri u nibżgħu għas-siġar L-istudenti ngħataw preżentazzjoni dwar l-iskema 34U dwar kif jinżergħu l-pjanti u x’għandhom jagħmlu biex jieħdu ħsiebhom. Il-Ministru  Brincat qal li jemmen li kien jagħmel aktar sens li jingħata leħen lit-tfal dwar l-ambjent milli wieħed jimxi mat-tradizzjoni li joħroġ stqarrija biex ifakkar dan il-jum. Qal li mhux se jistenna sena oħra biex ikollu laqgħat oħrajn mat-tfal biex jaqsmu miegħu l-ideat tagħhom. Il-Ministru Brincat qal li din is-sena n-Nazzjonijiet Magħquda għażlet bħala tema għall-Jum l-Ambjent: Raise your voice, not the sea level bil-għan li tħeġġeġ lin-nies isemmgħu leħinhom aktar u tqajjem kuxjenza dwar il-ħtieġa li jiġi indirizzat it-tibdil fil-klima li qal jista’ jkollu impatt negattiv ħafna fuq għadd ta’ pajjiżi, fosthom gżejjer bħal Malta li huma mdawrin bil-baħar.